Thisted Kommune er bedst, mens Morsø Kommune er dårligst, når det kommer til idrættens vilkår og rammer i de nordjyske kommuner. Det viser en ny undersøgelse, som Danmarks Idrætsforbund netop har lavet. Undersøgelsen tager temperaturen på klubber og foreningernes velbefindende og er lavet på baggrund af 21 kvalitative og kvantitative parametre i 93 af de danske kommuner - de små øsamfund er ikke med. Svarene fremkommer blandt andet på baggrund af besvarelser fra knap 3.000 af DIFs foreninger. Parametrene ligger inden for fire hovedområdet: Faciliteter, frivillighed, økonomi og idrætspolitik. Det er anden gang, DIF laver undersøgelsen. Første gang var i forbindelse med kommunalvalget i 2013. Topscorer i undersøgelsen er Gentofte Kommune efterfulgt af Skive, som var bedst i undersøgelsen for fire år siden, mens Nyborg Kommune indtager tredjepladsen. - Gode forhold for idrætten er til gavn for kommunernes indbyggere, for det er sjovt at dyrke idræt. Men gode idrætsvilkår er også til gavn for kommunen i kraft af de effekter inden for eksempelvis sundhed, sociale fællesskaber og integration, som en høj idrætsdeltagelse fører med sig, siger DIF-formand Niels Nygaard. Niels Nygaard kan allerede nu konstatere, at idrætten bliver en del af valgkampen. - Der er mange temaer på bordet i forbindelse med kommunalvalgkampen. Jeg opfordrer alle byrådskandidater i hele landet til også at sætte idrætten på dagsordenen. Fra DIF’s side er vi klar til at samarbejde med alle kommunerne om at skabe gode rammer og vilkår for idrætten, siger han. Den samlede opgørelse kan ses herunder som en tabel, og tallene viser, at det er Morsø Kommune, som dykker mest med 53 pladser i den samlede score , mens Hjørring Kommune hopper højest med 46 pladser til den gode side siden sidste undersøgelse i 2013. Nærlæser man tallene, kan man se, at Morsø især får hug for: Drift af idrætsanlæg som relativ andel af de totale driftsudgifter Foreningernes egen opgattelse af deres økonomiske forhold Udvikling i antallet af idrætsforeninger i kommunen Omvendt scorer Hjørring højt på følgende parametre: Foreningernes vurdering af kommunens facilitetspolitik Foreningernes vurdering af kvaliteten af de kommunale idrætsfaciliteter Foreningernes vurdering af kommunens økonomiske prioritering af idrætsområdet Vi sender i aftenudsendelsen live fra et vælgermøde i Sæby, hvor et panel af politikere, der stiller op til kommunalvalget i november skal diskutere - blandt andet - klubbernes og foreningernes velbefindende i Danmarks tredjefattigste kommune. Der er på forhånd lagt op til en heftig debat om afskaffelse af den udskældte 25-års-regel, der vil koste kommunen omkring 7,5 millioner kroner årligt, hvis den gennemføres med et sværdslag. Se mere om undersøgelsen i TV2 Nords 19.30 udsendelse tirsdag aften

Opsummering:
Ingen nordjyske kommuner kniber sig i top-10 over de bedste danske idrætskommuner.